ད་ལྟའི་བར་རྗེ་བཙུན་ས་སྐྱ་པའི་ཆོས་བརྒྱུད་བྱུང་ནས་མི་ལོ་བརྒྱ་ཕྲག་དགུ་དང་བགྲང་བྱ་ཞེ་བཞི་སོན་ཡོད་ལ།ཆོས་བརྒྱུད་འདི་ནི་འབྲོག་མི་ལོ་ཙཱ་བ་དང་།བ་རི་ལོ་ཙཱ་བ་སོགས་ལོ་ཙཱ་བ་ཆེན་པོ་བཞིའི་འཆད་སྲོལ་དང་།མན་ངག་འཛིན་པའི་བོད་ཀྱི་ཆོས་བརྒྱུད་དམིགས་བསལ་བ་ཞིག་ཡིན།དེ་དག་གི་རིང་ཆོས་བརྒྱུད་ཆེན་པོ་འདིའི་ནང་འཕགས་ཡུལ་གྱི་གྲུབ་བརྒྱའི་སྤྱི་མེས་དཔལ་ལྡན་བིར་ཝ་པ་ནས་བརྒྱུད་པའི་གསུང་ངག་ལམ་འབྲས་ཀྱི་གཞུང་བཤད་མན་ངག་ཆ་ལག་དང་བཅས་པ་རྗེ་བཙུན་གོང་མ་རྣམ་ལྔའི་བཀའ་སྲོལ་དང་མཐུན་པར་འཛིན་སྐྱོང་སྤེལ་གསུམ་བྱེད་པ་ལ།ས་སྐྱའི་མཁས་པ་གཡག་རོང་གཞོན་གསུམ་དང་།གོ་ཤག་སྟག་གསུམ།ཀུན་དགའ་རྣམ་གཉིས།བླ་མ་དམ་པ་བསོད་ནམས་རྒྱལ་མཚན།འཇམ་དབྱངས་མཁྱེན་བརྩེ་དབང་པོ།མང་ཐོས་ཀླུ་སྒྲུབ་རྒྱ་མཚོ་སོགས་ནས།དཔལ་ལྡན་བླ་མ་དམ་པ་གང་ཉིད་ཀྱི་རིགས་བརྒྱའི་ཅོད་པཎ་དུ་གྱུར་པ་ངོར་མཁན་ཁང་གསར་ཆེན་དམ་པ་རྡོ་རྗེ་འཆང་ངག་དབང་བློ་གྲོས་གཞན་ཕན་སྙིང་པོའི་བར་རྩོད་མེད་ཡོངས་གྲགས་ཀྱི་མཁས་གྲུབ་ཆེན་པོ་གསེར་རིའི་ཕྲེང་བ་ལྟར་ཟམ་མ་ཆད་པར་བྱོན་ཞིང་།དེ་དག་ནི་དངོས་དང་བརྒྱུད་པའི་སྒོ་ནས་དཔལ་ལྡན་བླ་མ་གང་ཉིད་ཀྱིས་བསྟེན་པའི་ཚུལ་ཡང་།ཇི་སྐད་དུ།རང་རྣམ་ལས་བྱུང་བ་ལྟར།བླ་མ་ངག་བློ་རིན་པོ་ཆེ་གདན་ཞུས་ཀྱིས་འཇམ་དབྱངས་གཟི་འོད་འབར་བའི་དྲུང་དུ་འཇམ་དབྱངས་དམར་སེར་དང་།མི་གཡོ་བ་སྔོན་པོའི་རྗེས་གནང་གྲུབ་རྗེས་ཀ་མད་གསེར་བྲིས་མའི་སྟེང་སྐུ་ཡོན་གསན་སྦྱོང་གི་དབུ་བཙུགས།དེ་ནས་བཟུང་དཔོན་སློབ་ཀུན་དགའ་རྒྱལ་མཚན་གྱི་མདུན་ནས་གང་བློ་མ་དང་།དཔག་བསམ་འཁྲི་ཤིང་སོགས་སྦྱོར་ཀློག་བསླབས་པས་ཚེགས་མེད་མཁྱེན།དེ་ཙམ་ན་ཡབ་རྗེ་རྡོ་རྗེ་འཆང་མཆོག་སྐུ་གཤེགས།སྐུ་ནར་ཅུང་སོན་པ་དང་མཁན་ཆེན་འཇམ་དཔལ་བཟང་པོའི་དབུ་འདོམས་འོག་ངོར་དུ་ཕེབས།མཁན་ཆེན་དམ་པ་རྡོ་རྗེ་འཆང་མཇལ་མ་ཐག་བསྐལ་མང་སྔོན་ནས་གོམས་པའི་དད་གུས་དང་།ཚད་མེད་གདུང་ཤུགས་དྲག་པོས་ཐུགས་ཡིད་རབ་ཏུ་གཡོས་ཏེ་ཚེ་རབས་གཏན་གྱི་རིགས་བདག་འཁྲུལ་མེད་ཡིན་པའི་ཐུགས་ངེས་བརྟན་པོ་འཁྲུངས།དམ་པ་དེའི་ཞབས་ཀྱི་པདྨོར་བཏུད་དེ་ཡབ་ཆོས་གསུང་ངག་རིན་པོ་ཆེ་ཚོགས་བཤད་ཀྱི་གདམས་པ་ཆ་ཚང་གསན།དེ་ལྟར་སྐུ་ན་ཆུང་དུས་ནས་ཡབ་རྗེ་རྡོ་རྗེ་འཆང་ངག་དབང་ཀུན་དགའ་རིན་ཆེན་དང་།ཁང་གསར་མཁན་ཆེན་དམ་པ་རྡོ་རྗེ་འཆང་ངག་དབང་བློ་གྲོས་གཞན་ཕན་སྙིང་པོ།ཞབས་དྲུང་རིན་པོ་ཆེ་ངག་དབང་བསྟན་འཛིན་སྙིང་པོ།མཁྱེན་བརྩེ་རྡོ་རྗེ་འཆང་ཆོས་ཀྱི་བློ་གྲོས།གཟིམ་འོག་རྡོ་རྗེ་འཆང་བྱམས་པ་ཀུན་དགའ་བསྟན་འཛིན།བླ་མ་ངག་བློ་རིན་པོ་ཆེ།ཕན་བདེ་མཁན་ཆེན་རྡོ་རྗེ་འཆང་ངག་དབང་མཁས་གྲུབ་རྒྱ་མཚོ།མཁན་ཆེན་རྡོ་རྗེ་འཆང་འཇམ་དཔལ་བཟང་པོ་སོགས་ཀྱི་མདུན་ནས་ལམ་འབྲས་གཙོ་བོར་གྱུར་པའི་འཕགས་བོད་ཀྱི་ཆོས་སྐོར་མང་པོ་གསན།དགུང་ལོ་བཅོ་ལྔའི་བར་དུ་གསན་བསམ་མཛད་པའི་ཟབ་ཆོས་ཀྱི་གསན་ཡིག་གཅིག་པུས་ཀྱང་མཁས་པ་གཞན་དག་གི་ཐོས་པ་ཟབ་སྙམ་པའི་ཁེངས་པའི་རི་ཚོགས་བསྙིལ་ནུས་པ་ཡོད།ཕྱི་ལོ་༡༩༥༩བོད་ཟླ་དང་པོའི་གཟའ་སྐར་དགེ་བའི་ཉིན་རྗེ་བཙུན་གོང་མའི་བཞུགས་ཁྲི་འཁོར་ལོ་གསུམ་ལྡན་མར་ཞབས་སོར་བཀོད།རིམ་གྱིས་བོད་སྤྱིའི་གནས་ཚུལ་ཇེ་ཞན་དུ་གྱུར་པས་འབྲས་ལྗོངས་བརྒྱུད་དེ་རྒྱ་གར་དུ་ཕེབས།འཕགས་ཡུལ་དུ་ཞབས་སོར་བཀོད་ནས་ཀྱང་འཛམ་གླིང་ཞི་བདེའི་དེད་དཔོན།རྒྱལ་བསྟན་ཡོངས་རྫོགས་ཀྱི་མངའ་གདག༧གོང་ས་༧སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གི་ཞལ་སྔ་ནས་དང་།ཕྱག་ན་པདྨོའི་རིགས་ཀྱི་ཅོད་པཎ་ཆོས་རྗེ་བཅོ་བརྒྱད་པ་ལྕེ་བཙུན་མཁྱེན་རབ་ལེགས་བཤད་རྒྱ་མཚོ།ཨ་རི་གཙོ་བོར་གྱུར་པའི་ནུབ་ཕྱོགས་བོད་རིག་པའི་ཞིབ་འཇུག་མཁས་དབང་དག་གིས་ཨེ་ཤ་ཡའི་རིག་མཛོད་དུ་བསྔགས་པའི་མཁས་གྲུབ་ཆེན་པོ་སྡེ་གཞུང་མཆོག་སྤྲུལ་བསྟན་པའི་ཉི་མ་མཆོག་དང་།རྒྱལ་བའི་ཡོངས་འཛིན་ལྷ་ཁང་མཁན་ཆེན་སངས་རྒྱས་བསྟན་འཛིན།༧གོང་ས་མཆོག་ནས་མི་ལོ་བཞི་བཅུའི་རིང་མཇལ་མ་མྱོང་བའི་ཆོས་བརྒྱུད་བཞི་ཀར་མཁས་པའི་མཁས་གྲུབ་ཆེན་པོ་ཞེས་མཚན་གྱི་སྙན་པ་གངས་ཅན་མཁས་པའི་ཚོགས་སུ་ལན་མང་བསྒྲགས་མྱོང་བའི་སྤྲོས་མེད་ཀྱི་རྣལ་འབྱོར་བ་ཁྲི་ཚོ་མཁན་ཆེན་རིན་ཆེན།༧གོང་ས་༧སྐྱབས་མགོན་ཆེན་པོས་ས་སྐྱའི་མཁན་པོ་ཕྱི་རྫིག་ནང་རྫིག་ཅེས་བསྔགས་བརྗོད་མཛད་མྱོང་ཞིང་མདོ་སྔགས་རིག་གནས་དང་བཅས་པ་འཆད་པ་ལ་གོ་རམས་གཉིས་པ་ལྗོངས་འདིར་ཕེབས་པ་ལྟ་བུའི་མཁས་གྲུབ་ཆེན་པོ་སྐུ་ཚེ་གསེར་ལྗང་མཁན་ཆེན་ཡོན་ཏན་བཟང་པོ།རྒྱལ་བའི་ཡོངས་འཛིན་རྫོང་སར་མཁན་ཆེན་ཀུན་དགའ་དབང་ཕྱུགགྲུབ་པའི་དབང་ཕྱུག་རི་སྐེག་བྱ་བྲལ་རིན་པོ་ཆེ་སོགས་མཁས་གྲུབ་བཅུ་ཕྲག་གསུམ་ལ་ཉེ་བ་བསྟེན་ཏེ་ཡབ་ཆོས་ལམ་འབྲས་ཚོགས་སློབ་གཉིས་དང་།རྒྱུད་སྡེ་ཀུན་བཏུས།སྒྲུབ་ཐབས་ཀུན་བཏུས་སོགས་རྡོ་རྗེ་ཐེག་པའི་ཆོས་སྐོར་མཐའ་དག་དང་།གཞུང་ལུགས་གྲགས་ཆེན་བཅོ་བརྒྱད་སོགས་རྒྱུ་མཚན་ཉིད་ཐེག་པའི་སྐོར་གསན་བསམ་ཚུལ་བཞིན་མཛད།ཁྱད་པར་ལོ་ཆེན་བཞི་ནས་བརྒྱུད་པའི་དཔལ་ལྡན་ས་སྐྱ་པའི་གདམས་པ་རྒྱ་མཚོ་ལྟ་བུ་མགོན་པོ་གང་གི་ཐུགས་ན་ལྷག་མེད་དུ་མངའ་ཞིང་།རིས་སུ་མ་ཆད་པའི་ཆོས་བརྒྱུད་སྤྱིའི་བཀའ་སྲོལ་གྱི་བརྒྱུད་པ་ཕལ་མོ་ཆེ་མགོན་པོ་གང་གི་ཐུགས་ན་གསལ་པོར་བཞུགས་པས།གདམས་ངག་གི་མཛོད་ཆེན་པོ་འདི་འདྲ་ནི་ཧ་ཅང་མཇལ་དཀའ་བ་ཡིན་པས་བོད་ཀྱི་ས་དགེ་བཀའ་རྙིང་ཇོ་ནང་དང་བཅས་པའི་རིས་མེད་ཀྱི་བུ་སློབ་མང་པོ་འཛོམས་པ་ཡང་གནད་དེ་གོ་བས་ཡིན་ནོ།།